Foto: 123rf, Facebook



STALNI sudski vještak za telekomunikacije, tehniku i metodologiju prisluškivanja Đuro Lubura na svom Facebook profilu objavio je apel medijima zbog neznanja građana o tome što je roaming. Naime, kako je napisao, mnogi "ne razumiju razliku između roaminga i međunarodnih poziva."



Stoga je napisao što se točno mijenja nakon četvrtka. Njegovo objašnjenje prenosimo u cijelosti.



"APEL MEDIJIMA - POTPUNA INFORMACIJA O ROAMINGU



Ljudi definitivno ne razumiju razliku između roaminga i međunarodnih poziva. Kako bismo spriječili puno problema, molim da prenesete informaciju.



ROAMING je situacija kada sa svojim mobitelom odete izvan Hrvatske i mobitel koristite na stranoj mreži.

Ako nakon četvrtka 15.06.2017. budete u roamingu unutar Europske Unije, Islanda, Lihtenštajna i Norveške, mobitel možete koristiti kao doma, a operator će vam potrošene minute, megabajte ili poruke skidati iz vaše tarife ili naplaćivati prema tarifi kao da iz Hrvatske pozivate drugu mrežu u Hrvatskoj (primjerice iz VIP mreže Tele2), dok se dolazni pozivi ili poruke ne naplaćuju.



Ako unutar četiri mjeseca telefon dulje koristite u EU roamingu, operator može od vas tražiti pojašnjenje i u iznimnim slučajevima nakon upozorenja naplatiti dodatnu naknadu koja nije previsoka.



Svakako, nikakva naplata vam se neće dogoditi da vi o tome prethodno ne budete obaviješteni pa slobodno razgovarajte i surfajte dok god ste u EU/EEA. I dalje valja paziti u pograničnim područjima prema Srbiji, BiH ili Crnoj Gori jer je roaming s tim zemljama i dalje jako skup, a ako živite blizu granice može se dogoditi da se telefon spoji na njihovu mrežu iako ste doma.

Ako iz Zagreba, zovete nekoga u Italiju to nije roaming



Ono što buni većinu ljudi je međunarodni poziv koji je i dalje jako skup.



Ako ste s vašim mobitelom u Hrvatskoj i zovete nekoga u inozemstvo - u EU ili drugdje, TO NIJE ROAMING, te cijene nisu regulirane niti su pojeftinile. Dakle, ako iz Zagreba sa svog mobitela zovete prijatelja ili poslovnog partnera u Italiju, to će vas koštati primjerice 4, 5 ili 10 kuna po minuti, ovisno o tarifi i operatoru.



Ako odete u Sloveniju (što znači da ste u EU roamingu) i nazovete broj u Italiji ili drugdje u EU, to vas neće koštati ništa više nego da u Zagrebu sa svoje mreže zovete prijatelja koji je na drugoj hrvatskoj mreži (npr. s Tele2 zovete HT).



Nelogično, ali je tako jer je Europska unija regulirala roaming, dok međunarodni pozivi nisu regulirani i njihova cijena ovisi samo o poslovnoj politici vašeg operatora."

